Þjóðarleiðtogar og fyrrum Bandaríkjaforsetar hafa fordæmt framferði þeirra sem réðust inn í þinghúsið í gær. Mikilvægi þess, að úrslit lýðræðislegra kosninga séu virt, er flestum þeirra hugleikið.
Strax í gær, þegar hópur fólks réðist inn í þinghúsið í Washington, brugðust þjóðarleiðtogar víða um heim við atburðarásinni.
Erna Solberg forsætisráðherra Noregs sagði gjörninginn algjörlega óásættanlega árás á lýðræðið. Boris Johnson, forsætisráðherra Bretlands, sagði innrásina fyrirlitlega og ítrekaði í yfirlýsingu á Twitter mikilvægi þess að valdaskiptin í Hvíta húsinu verði friðsamleg.
Justin Trudeu, forsætisráðherra Kanada, var á sömu nótum og sagðist dapur og hissa á þessum atburðum. Ofbeldi mun aldrei yfirskyggja vilja fólksins, lýðræði í Bandaríkjunum þarf að standa vörð um.
Allir forverar Trumps í starfi sem enn eru á lífi fordæmdu framferði mótmælendanna í gær. Eini Repúblikaninn í þeirra hópi, George W. Bush sagði í yfirlýsingu að aðeins í bananalýðveldum mótmæli fólk niðurstöðum kosninga með þessum hætti svona lagað eigi sér ekki stað í lýðræðisríkjum.
Ekkert sérstakt klipp, bara heyra aðeins í henni undir
Angela Merkel, kanslari Þýskalands, sagði efasemdaraddir um réttmæti kosningaúrslitanna hafa hrint af stað atburðarás gærkvöldsins. Með því að staðfesta úrslit kosninganna geti Bandaríkjaþing skrifað nýjan kafla í lýðræðissögu landsins.
Forseti Frakklands, Emmanuel Macron, fordæmdi árásina á þinghúsið og sagði Frakka standa með þeim rétti Bandaríkjamanna að velja sér leiðtoga í frjálsum lýðræðiskosningum.
Þá áréttaði Jens Stoltenberg, framkvæmdastjóri Atlantshafsbandalagsins, mikilvægi þess að niðurstöður lýðræðislegra kosninga væru virtar.
Mikilvægi þess að virða úrslit lýðræðislegra kosninga er mörgum þjóðarleiðtogum hugleikið eftir atburðina í gær. Þau fordæma flest framferði þeirra sem réðust inn í þinghúsið.